## Rješenje Ustavnog suda Republike Hrvatske broj U-I-249/1998 od 2. prosinca 1998.

### NN 166/1998 (30.12.1998.), Rješenje Ustavnog suda Republike Hrvatske broj U-I-249/1998 od 2. prosinca 1998.

# USTAVNI SUD REPUBLIKE HRVATSKE

Ustavni sud Republike Hrvatske, u sastavu predsjednik Suda Jadranko
Crnić te suci Zdravko Bartovčak, dr. Velimir Belajec, dr. Nikola Filipović,
Ante Jelavić Mitrović, mr. Vojislav Kučeković, Jurica Malčić, mr. Hrvoje
Momčinović, Ivan Marijan Severinac i Mladen Žuvela, odlučujući o prijedlogu
Juraja Kranjčevića iz Otočca za pokretanje postupka za ocjenu ustavnosti,
na sjednici održanoj dana 2. prosinca 1998. godine, donio je

## **RJEŠENJE**

1. Ne prihvaća se prijedlog za pokretanje postupka za ocjenu ustavnosti
odredaba članka 163. stavka 1. i 2. Zakona o mirovinskom i invalidskom
osiguranju ("Narodne novine", broj 26/83, 48/83, 5/86, 42/87, 34/89, 40/89,
57/89, 40/90, 9/91, 11/91, 26/93, 96/93 i 44/94).

2. Ovo rješenje objavit će se u "Narodnim novinama".

Obrazloženje

Juraj Kranjčević iz Otočca podnio je prijedlog za pokretanje postupka
za ocjenu ustavnosti odredbi označenih u izreci rješenja.

Osporene odredbe glase:

(1) Prava iz mirovinskog i invalidskog osiguranja ostvaruju se u Republičkom
fondu u kojem je osiguranik bio posljednji put osiguran u Republici Hrvatskoj.
Republički fond u kojem je osiguranik bio posljednji put osiguran nadležan
je i kad se prava iz mirovinskog i invalidskog osiguranja ostvaruju primjenom
međunarodnih ugovora.

(2) Osiguranik može na svoj zahtjev, izuzetno od stavka 1. ovoga članka,
pravo na mirovinu ostvariti u Republičkom fondu u kojem je navršio pretežni
dio staža osiguranja. Pod istim uvjetima može se ostvariti i pravo na porodičnu
mirovinu.

Podnositelj smatra da su takovim odredbama povrijeđena ustavna načela
iz članka 3. i 14. Ustava Republike Hrvatske, kao i odredbe članka 26.
i 57. stavka 2. Ustava. Razloge za ovakovo shvaćanje nalazi u tvrdnji da
su osiguranici koji su bili osigurani u dva ili više fondova oštećeni i
dovedeni u neravnopravan položaj u odnosu prema osiguranicima koji su staž
osiguranja ostvarili samo u jednom fondu, jer smatra da se kod utvrđivanja
prava (konkretno prava na mirovinu) uzimaju u obzir samo podaci fonda u
kojem je osiguranik posljednji put bio osiguran, odnosno gdje je ostvario
pretežni dio staža osiguranja.

Prijedlog nije osnovan.

Jednakost i socijalna pravda najviše su vrednote ustavnog poretka Republike
Hrvatske. Također, svaki čovjek i građanin u Republici Hrvatskoj jednak
je pred zakonom, kao i pred sudovima i državnim i inim tijelima koja imaju
javne ovlasti.

Pogrešan je, međutim, zaključak koji izvodi predlagatelj o neustavnosti
osporenih odredbi.

Socijalni poredak čiji su temelji dani u Ustavu uređuje se zakonima
što ih donosi zakonodavna vlast. Zakonodavac ima pravo zakonom urediti
i određena pitanja u svezi postupka za ostvarivanje prava iz mirovinskog
i invalidskog osiguranja, pa i stvarne i mjesne nadležnosti, kao i način
ostvarivanja tih prava, a sve u okviru ustavnih ovlaštenja i kriterija
jednakosti i socijalne pravde.

Osporenim zakonskim odredbama zakonodavac je propisao nadležnost određenih
fondova kod ostvarivanja prava iz mirovinskog i invalidskog osiguranja,
pa takove odredbe osiguravaju pravni red kod postojanja više zakonom utemeljenih
fondova prema još važećem sustavu mirovinskog i invalidskog osiguranja.

Pogotovo je proizvoljna konstatacija predlagatelja da se prava iz mirovinskog
i invalidskog osiguranja ostvaruju samo prema kriterijima posljednjeg odnosno
pretežnog staža osiguranja. Ovo stoga što odredba stavka 4. članka 163.
ZOMIO propisuje da se mirovinski staž i osobni dohodak te druge činjenice
od utjecaja na stjecanje i utvrđivanje prava uzimaju u obzir pri ostvarivanju
prava iz mirovinskog i invalidskog osiguranja, bez obzira na to u kojem
su Republičkom fondu ostvareni odnosno utvrđeni, na osnovi podataka utvrđenih
u matičnoj evidenciji o osiguranicima i korisnicima prava iz mirovinskog
i invalidskog osiguranja.

Iz navedenih razloga Sud nije prihvatio prijedlog za pokretanje postupka
za ocjenu ustavnosti osporenih zakonskih odredaba, te je temeljem odredbe
članka 45. stavka 2. Poslovnika Ustavnog suda Republike Hrvatske ("Narodne
novine", broj 29/94), riješeno kao u izreci ovog rješenja.

Odluka o objavi temelji se na odredbi članka 20. Ustavnog zakona o Ustavnom
sudu Republike Hrvatske ("Narodne novine", broj 13/91).

Broj: U-I-249/1998
Zagreb, 2. prosinca 1998.

USTAVNI SUD REPUBLIKE HRVATSKE

Predsjednik
**Jadranko Crnić,** v. r.

Rješenje, NN 166/1998-2059